Pfälzersiedlungen in Aurich

Di **Pälzersiedlunge in Aurisch** sin drei benochbade Därfer, wu heit Schdaddeil vun Aurisch (bladdeitsch: Auerk) in Osdfriesland sin. Die sin am End vum 17. bis Åfang vun 18. Jahunnad vun Siedler gegrindt worre, wu aus da Palz ausgewannerd sin. Äns hot noch ihre Grinder de Name Pfalzdorf, di annare zwee heeße Dietrichsfeld un Plaggenburg. Mid da Niedersägsische Gemeindereform sin alle drei Därfer am 1. Juli 1972, ehnder geje ihrn Wille, an di Schdadt Aurisch kumme.

## Blaggeburg

Plaggenburg (deitsch; bladdeitsch: Plaggenbörg) is im Johr 1777 als Moorkolonie vun Pälzer Oiwannerer gegrindt worre. Des ware segs Familje, wu knabb värzisch Johr lang in Palzdorf am Niederrhoi gelebt hawwe, bevor se weider gezoore sin. Bis 1803 sin noch mähner Pälzer vum Niederrhoi dazukumme. Da Name „Plaggenbörg“ kummt schun in are Beschreiwung vum Amd Aurisch ausem Johr 1735 vor un bezieht sisch uf e alde Siedlung, wu uffgewwe worre is. Der Name is dann aa fä di neie Siedlung verwendt worre. Blagge sin ausgschdochene Bodeschdigge mid Gras, mid denne ma di Haiser gebaud hot. Heit hot Blaggeburg faschd 1500 Oiwuhner un is nordeschdlisch vum Schdadtkern vun Aurisch zu finne. Di Gemaagung hot 1347 ha.

Da Name vun da Grundschul, Pälzerschul, erinnert seid em Åfang vun de 1990er Johr an di Pälzer. Do gehne aa di Schiiler aus Palzdorf un Diedrischsfeld noi. E Sehenswirdischkeit vun Blaggeburg is di efangelisch-ludderische Andreaskärsch, e neigodische Baggschdääkärsch vun 1904. Seid sellem Johr ghere aa di Brodeschdande vun Palzdorf un Diedrischsfeld zur Kärschegemeinde vun da Andreaskärsch. S Pälzer Kolonischdehaus, e Osdfriesehaus vun 1785, hot da Färderveroi vun 2000 bis 2010 reschdaurierd un s erinnerd heit an di Gschischt vun de Pälzer Oiwannerer.

Di Pälzer hawwe de Brauch midgebrocht, im Friehjohr e Kerwe zu feiare. 1886 hawwe se s vun de Beherde verbode griggt. 1949 hawwe ses widder oigfiehrt un feiere seiddem widder ämol im Johr in Verbindung mim Schitzefeschd ihr Kerwe („Frühjahrs-Kirmes“). Seid em Zwedde Weldkrieg gibts de Osdfriesische Pälzerbund, wu sisch jährlisch mid Pälzer ausem Hunsrigg un aus de Pälzer Därfer vum Niederrhoi drifft. 2000 is da Färderveroi vun de Pälzer Kolonischde gegrindt worre.

### Bevelgerungsentwigglung

## Palzdorf
Pfalzdorf (deitsch; bladdeitsch: Palzdörp) is 1803 vun Oiwannerer gegrindt worre, wu haubdsäschlisch aus da Palz kumme sin. Heit hot Palzdorf 250 Oiwuhner un is dodemit da klännschde Schdaddeil vun Aurisch. S ligt sideschdlisch newa Blaggeburg. Im Ordskern hot ma 2003 en Gedengschdåå zum zwehunnadjährische Grindungsjubiläum ufgschdelld. Uf da Gemaagung hots noch viel offene Landschafde wu landwärdschafdlisch genudzt werre. Urschbringlisch ware des vor allem Moore.

## Dietrischsfeld
Dietrichsfeld (deitsch un bladdeitsch) is im friehe 18. Jahunnad vun Oiwannerer aus da Palz gegrindt worre. De Name hot-s vum Amdassessor Friedrich Dietrichs aus Aurisch. S hot gut 750 Oiwuhner un grenzt nordwesdlisch an Blaggeburg åå. Da Charagder is ehnder ländlisch. In Diedrischsfeld hots e paa ehemolische Sandgruwe, wu heit Seeè sin. Uf da Gemaagung liggt aa da Meerhusener Wald. Große Deile davuu werre vum Militär benudzt, awwer en Deil is fä Erholung un Schbaziergäng offe.

## Quelle
* http://www.aurich-infos.de
* Folkert Frieden: ''Plaggenburg, Stadt Aurich'' (Pdf-Dadei uf http://ostfriesischelandschaft.de)